เชียร์ลงทุนอาคารสำนักงานให้เช่าใจกลางเมือง
ผู้เชี่ยวชาญด้านอสังหาริมทรัพย์ เชียร์ลงทุนอาคารสำนักงานให้เช่าใจกลางเมือง เสี่ยงต่ำ อนาคตดีปรับค่าเช่าเพิ่มได้อีก
15 มี.ค. 2554

ผู้เชี่ยวชาญด้านอสังหาริมทรัพย์ เชียร์ลงทุนอาคารสำนักงานให้เช่าใจกลางเมือง เสี่ยงต่ำ อนาคตดีปรับค่าเช่าเพิ่มได้อีก 
นายวรวุฒิ รุทธิ์วารี ผู้จัดการประเมินราคาและที่ปรึกษาฝ่ายประเมินมูลค่าทรัพย์สิน บริษัท ไนท์แฟรงค์ ชาร์เตอร์ (ประเทศไทย) ซึ่งเป็นผู้เชี่ยวชาญด้านอสังหาริมทรัพย์ กล่าวว่า การลงทุนในอาคารสำนักงานให้เช่าในย่านใจกลางเมืองมีความเสี่ยงต่ำ เนื่องจากราคาค่าเช่ามีเสถียรภาพ ไม่มีการเปลี่ยนแปลงที่หวือหวามากนัก โดยเฉพาะในช่วง 5 ที่ผ่านมา
นอกจากนี้ นายวรวุฒิ ยังประเมินว่า ในช่วง 6-8 เดือนข้างหน้า หากสถานการณ์ทางการเมืองนิ่ง อัตราค่าเช่าอาคารสำนักงานย่านใจกลางเมืองมีโอกาสที่จะปรับราคาเพิ่มขึ้นได้อีก เนื่องจากในปัจจุบันพื้นที่ให้เช่ามีอยู่จำกัด โดยเฉพาะอาคารเกรดบี ที่ไม่มีแนวโน้มที่จะเพิ่มขึ้นเลย เนื่องจากการก่อสร้างใหม่มีต้นทุนสูง 
ทั้งนี้ อัตราค่าเช่าพื้นที่อาคารสำนักงานเกรดบีในปัจจุบันเฉลี่ยอยู่ที่ 508 บาท/ตารางเมตร ขณะที่อัตราการเช่าพื้นที่อยู่ที่ 88.9% 
“อัตราค่าเช่ามีโอกาสน้อยมากที่จะปรับลดลงต่ำกว่า และยังมีโอกาสเพิ่มขึ้นทั้งค่าเช่าและอัตราการครอบครองพื้นที่ โดยการขึ้นค่าเช่าปีละ 3-5% เป็นเรื่องปกติของอาคารสำนักงานให้เช่า ที่ปรับเพิ่มราคาทุกๆ 3 ปีอยู่แล้ว” นายวรวุฒิ กล่าว
นอกจากนี้ นายวรวุฒิ ยังกล่าวอีกว่า หากภาวะเศรษฐกิจโลกปรับตัวดีขึ้น คาดว่า อัตราการเช่าพื้นที่อาคารสำนักงานในย่านธุรกิจใจกลางเมืองจะปรับเพิ่มขึ้น เนื่องจากผู้เช่าพื้นที่ส่วนใหญ่เป็นบริษัทข้ามชาติที่นิยมตั้งอาคารสำนักงานในย่านใจกลางเมือง
“เมื่อเปรียบเทียบกับสิงคโปร์ และฮ่องกง แล้ว ค่าเช่าพื้นที่ในกรุงเทพมีราคาต่ำกว่ามาก” นายวรวุฒิ กล่าว
นายเศรษฐพุฒิ สุทธิวาทนฤพุฒิ ผู้ช่วยผู้จัดการใหญ่ ธนาคารไทยพาณิชย์ กล่าวว่า การลงทุนในอสังหาริมทรัพย์เพื่อการพาณิชย์ เช่น อาคารสำนักงานให้เช่า น่าสนใจกว่าอสังริมทรัพย์ประเภทอื่นๆ เนื่องจากมีราคายได้ประจำจากค่าเช่า ทำให้สามารถทนต่อการชะลอตัวของเศรษฐกิจได้มากกว่า
นอกจากนี้ การลงทุนในอสังหาริมทรัพย์ยังสามารถลดความเสี่ยงจากอัตราเงินเฟ้อได้ เนื่องจากอัตราค่าเช่าสามารถปรับเพิ่มขึ้นได้ตามอัตราเงินเฟ้อที่เพิ่มขึ้น อย่างไรก็ตาม ควรลงทุนเฉพาะอสังหาริมทรัพย์ที่อยู่ในทำเลที่ตั้งที่ดีเท่านั้น